चार बार की ग्रैंड स्लेम चैंपियन शारापोवा को स्लोवाकिया की खिलाड़ी डोमिनिका सिबुलकोवा ने 3-6, 6-4 और 6-1 से हराकर टूर्नामेंट से बाहर कर दिया.रॉड लेवर एरेना में सोमवार को खेले गए इस मैच में 20वीं सीड सिबुलकोवा के ख़िलाफ़ पहला सेट जीतने के बाद शारापोवा ने अगले दो सेट गंवा दिए.इससे पहले टॉप सीड अमरीका की सेरेना विलियम्स को रविवार को चौथे दौर में उलटफेर का शिकार होना पड़ा था.उन्हें विश्व की पूर्व नंबर एक खिलाड़ी सर्बिया की अना इवानोविक ने हराया था.शारापोवा और सिबुलकोवा को पहले सेट में सर्व करने में दिक्कत आ रही थी लेकिन शारापोवा ने इसे 6-3 से जीतकर बढ़त बनाई.दूसरे सेट में सिबुलकोवा ने अपने खेल का स्तर ऊंचा करते हुए 5-0 की बढ़त बना ली.शारापोवा ने इसके बाद लगातार चार गेम जीतकर स्कोर 4-5 किया लेकिन सिबुलकोवा ने फिर अगले गेम में अपनी सर्विस बरक़रार रखते हुए इसे 6-4 से जीत लिया.साल 2008 की ऑस्ट्रेलियन ओपन चैंपियन शारापोवा ने दूसरे और तीसरे सेट के बीच में मेडिकल टाइम आउट लिया.लेकिन निर्णायक सेट में सिबुलकोवा पूरी तरह छाई रहीं और उन्होंने शारापोवा को केवल एक गेम जीतने का मौका दिया.पहली बार इस टूर्नामेंट के क्वार्टर फ़ाइनल में पहुँची सिबुलकोवा का अगले दौर में आठवीं सीड सर्बिया का येलेना यांकोविच और 11वीं सीड रोमानिया की सिमोना हालेप के बीच होने वाले मैच की विजेता से मुक़ाबला होगा.(बीबीसी हिन्दी के



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)